Un incendiu violent a izbucnit lângă Mănăstirea Voroneţ din Suceava, cu doar câteva ore înainte de Paşte. Există pericolul ca focul să se extindă.
Pompierii au fost chemați să intervină la o casă care se află la doar câteva sute de metri de biserica-monument UNESCO.
Incendiul a izbucnit sâmbătă, în jurul orei 15:00 şi se manifestă la o casă de locuit și la două anexe gospodărești, iar flăcările s-au propagat și la acoperișul unei locuințe învecinate.
Nu sunt victime, iar pompierii acţionează pentru localizare, anunță Observator.
Mănăstirea Voroneț, supranumită „Capela Sixtină a Estului”, este un complex monahal medieval construit în satul Voroneț, astăzi localitate componentă a orașului Gura Humorului.
Mănăstirea se află la 36 km de municipiul Suceava și la numai 4 km de centrul orașului Gura Humorului. Ea constituie una dintre cele mai valoroase ctitorii ale lui Ștefan cel Mare (1457-1504). Biserica a fost ridicată în anul 1488 în numai 3 luni și 3 săptămâni, ceea ce constituie un record pentru acea vreme.